ତୁଷାରଙ୍କ ସହ ଝିଅଟିର ପ୍ରେମ ସମ୍ପର୍କ ଥିବା ସନ୍ଦେହ କରି ତା' ବୟଫ୍ରେଣ୍ଡ ତା'ଠାରୁ ଅଲଗା ହୋଇଯିବା ପରେ ଝିଅଟି ତୁଷାରକୁ ପୁଣି ସେମାନଙ୍କ ଭିତରେ ମିଳାମିଶା କରାଇଦେବାକୁ କହିଥିଲା ବୋଲି ତୁଷାରଙ୍କ ଜଣେ ସହପାଠୀ କହିଛନ୍ତି ।
Share this:
କଟକଃ ଖ୍ରୀଷ୍ଟ କଲେଜ ଯୁକ୍ତ ଦୁଇ ଛାତ୍ର ତୁଷାରକାନ୍ତ ସାହୁଙ୍କ ସନ୍ଦେହଜନକ ମୃତ୍ୟୁ ହତ୍ୟା ନା ଆତ୍ମହତ୍ୟା ତାହା ସ୍ପଷ୍ଟ ହୋଇ ନ ଥିବା ବେଳେ ମୃତ ଦେହ ମିଳିବାର ଦିନକ ପରେ ସେ ପ୍ରେମ କରୁଥିବା ସେହି କଲେଜର ଛାତ୍ରୀଙ୍କ ସହ ତାଙ୍କ ହ୍ୱାଟ୍ସ-ଆପ୍ ଚାଟ୍ ସାମନାକୁ ଆସି ଏହି ଘଟଣାକୁ ଅଧିକ ରହସ୍ୟମୟ କରିଛି ।
ତୁଷାରକାନ୍ତ ଓ ତାଙ୍କ ବାନ୍ଧବୀଙ୍କ (ଛଦ୍ମ ନାମ ରଶ୍ମି) ମଧ୍ୟରେ ହ୍ବାଟ୍ସଆପ ଚାଟିଂର ପ୍ରାୟ ୪୦ଟି ସ୍କ୍ରିନ ସଟ୍ ପୋଲିସ ହାତରେ ଲାଗିଛି । ଏଥିରୁ ଦୁଇ ଜଣଙ୍କ ମଧ୍ୟରେ ଥିବା ଅନ୍ତରଙ୍ଗ ପ୍ରେମ, ପରବର୍ତ୍ତୀ ବିବାଦ ଓ ଶେଷରେ ଶତୃତା ବିଷୟରେ ଜାଣି ହେଉଛି । ଦୁଇଟି ଭିନ୍ନ ଭିନ୍ନ ସମୟରେ ହୋଇଥିବା ଏହି ଚାଟିଂରୁ ଜଣାପଡ଼ିଛି ଯେ ପ୍ରଥମେ ଉଭୟ ଉଭୟଙ୍କୁ ପ୍ରେମ ନିବେଦନ କରିଥିଲେ ଓ ପରେ ଉଭୟଙ୍କ ମଧ୍ୟରେ ଏମିତି କିଛି ଘଟିଥିଲା ଯାହା ବିବାଦ ସୃଷ୍ଟି କରି ସମ୍ପର୍କକୁ ଶତୃତାରେ ପରିଣତ କରିଥିଲା ।
ତୁଷାରକାନ୍ତଙ୍କ ମୃତ ଦେହ ଗୁରୁବାର ଦିନ ଯୋବ୍ରା ବ୍ୟାରେଜରୁ ମିଳିଥିଲା । ଏହାର ଦିନକ ପୂର୍ବରୁ ସେ ଘରୁ ନିଜ ବଡ଼ ଭଉଣୀଙ୍କ ସ୍କୁଟି ନେଇ ଚାଲିଯାଇଥିଲେ ଓ ଫେରି ନ ଥିଲେ । ମହାନଦୀ ପୋଲରେ ସେହି ସ୍କୁଟି ମିଳିଥିଲା । ତାଙ୍କ ପରିବାର ଅଭିଯୋଗ କରିଛନ୍ତି ଯେ ତ୍ରିକୋଣୀୟ ପ୍ରେମ ସମ୍ପର୍କରେ ବିବାଦ ଯୋଗୁଁ ତୁଷାରକାନ୍ତଙ୍କୁ ତାଙ୍କ ବାନ୍ଧବୀ ବା ତାଙ୍କ ଅନ୍ୟ ପ୍ରେମକ ବା ହୁଏତ ଦୁଇ ଜଣ ମିଶି ହତ୍ୟା କରିଛନ୍ତି ।
ତୁଷାରଙ୍କ ମୃତ ଦେହ ଗୁରୁବାର ଦିନ ନଦୀରୁ ବାହାର କରାଯାଇଥିଲା ।
"ମୁଁ ପିଲା ଦେଖିଥିଲି, ହେଲେ ତମ ଭଳି ଏମିତି ପିଲା ଦେଖି ନ ଥିଲି । ମୋ' ରିଲେସନ ଭାଙ୍ଗିବା ପାଇଁ ତମେ ମିଛ ବି କହିଦେଲ । ମୋ'ର କେତେବେଳେ ଇଚ୍ଛା ଥିଲା ଏ ସବୁ କରିବାକୁ, ମୁଁ ତୁମ କଥାରେ ଭାସିକି ତମ ପାଇଁ ଆଟ୍ରାକ୍ସନଟା ଆଣିବା ମୋ'ର ଭୁଲ୍ ଥିଲା, ମୋ'ର ସେତେବେଳେ ସୋନୁ କଥା ମନେ ପଡ଼ିଥିଲା ବୋଲି ମୁଁ ଦୂରେଇ ଯାଇଥିଲି । ମୋତେ ବରବାଦ କରି ଦେଇଛ ନା.. ହଉ ଦେଖ ତମ ସହ କଣ ହେଉଛି, ମୁଁ କିଛି କରିବିନି.. ଭଗବାନ ଅଛନ୍ତି.. ଦେଖୁଛନ୍ତି.., ନିଜେ ଡ଼ରୁଥିଲ ନା ପୋଲିସ କେସ୍ ପାଇଁ, ମୋ ସାମ୍ନାକୁ ଆସିଲେ ଜୀବନରୁ ମାରିଦେବି," ହ୍ୱାଟ୍ସ-ଆପ୍ ଚାଟିଂର ଦ୍ବିତୀୟ ପର୍ଯ୍ୟାୟରେ ତୁଷାରଙ୍କୁ ତାଙ୍କ ପ୍ରେମିକା ରଶ୍ମି ଲେଖିଛନ୍ତି ।
ତୁଷାରକାନ୍ତଙ୍କ ମୃତ୍ୟୁ ପୂର୍ବରୁ ତାଙ୍କର ଏକ ଭିଡ଼ିଓ ବି ସାମନାକୁ ଆସିଛି । ଏଥିରେ ସେ ରଶ୍ମି ଓ ଅନେୟ କେତେକ ସାଙ୍ଗଙ୍କ ସହିତ ହସଖୁସି କରୁଥିବା ଦେଖାଯାଇଛି । ଏହା ସହିତ ତୁଷାର ଓ ତାଙ୍କର ଅନ୍ୟ ଜଣେ ସାଙ୍ଗଙ୍କ ବାର୍ତ୍ତାଳାପର ଏକ ଅଡି଼ଓ ବି ପ୍ରଘଟ ହୋଇଛି। ଏଥିରେ ତୁଷାର କେମିତି ଯନ୍ତ୍ରଣା ସହୁଛନ୍ତି ସେ ବାବଦର ନିଜ ସାଙ୍ଗଙ୍କୁ କହିବା ସହ ଆତ୍ମହତ୍ୟା କରିଦେବେ ବୋଲି ମଧ୍ୟ କହୁଥିବା ଶୁଣାଯାଉଛି ।
"ଯାହା ହେଲା ହେଲା, ମୁଁ ସେ ସବୁ ଜିନିଷ ଭୁଲି ଯାଇଥିଲି। ମୋ' ଉପରେ ସବୁ ଭୁଲ ଲଦିଛନ୍ତି । ମୁଁ ମରିଯିବା ପରେ ସବୁ ଠିକ୍ ହୋଇଯିବ," ଏହି ଅଡ଼ିଓ ଟେପରେ ତୁଷାର କହୁଥିବା ଶୁଣାଯାଇଛି ।
ତୁଷାରଙ୍କ ସହପାଠୀ ସୟଦ ଉସମାନ କହିଛନ୍ତି ଯେ ରଶ୍ମୀର ତୁଷାର ପୂର୍ବରୁ ଗୋଟିଏ ବୟଫ୍ରେଣ୍ଡ ଥିଲା ଓ ତାକୁ ନେଇ ତୁଷାରଙ୍କ ସହ ତା' ସମ୍ପର୍କ ତିକ୍ତ ହୋଇଥିଲା । "ରଶ୍ମୀ ସହିତ ତୁଷାରର ସମ୍ପର୍କ ଥିବା ସନ୍ଦେହ କରି ସେହି ବୟଫ୍ରେଣ୍ଡ ରଶ୍ମୀଠାରୁ ଅଲଗା ହୋଇଯାଇଥିଲା । ରଶ୍ମୀ ତୁଷାରକୁ ବାରମ୍ବାର ଧମକ ଦେଇ କହୁଥିଲା ଯେ ସେ ପୁଣି ସେମାନଙ୍କ ଭିତରେ ମିଳାମିଶା କରାଇଦେଉ । ତା' ପରେ ସେମାନେ ତୁଷାରକୁ ବାଡ଼େଇଥିଲେ । ତେଣୁ ସେ ଡିପ୍ରେସନକୁ ଚାଲିଯାଇଥିଲା । ଆମକୁ ଆତ୍ମହତ୍ୟା କରି ଦେବ ବୋଲି ତୁଷାର କହିବା ପରେ ଆମେ ତାକୁ ବୁଝାଇଥିଲୁ," କହିଛନ୍ତି ଉସମାନ।
ଶୁକ୍ରବାର ଦିନ ତୁଷାରଙ୍କ ବାପା କ୍ୟାଣ୍ଟନମେଣ୍ଟ ଥାନାରେ ତାଙ୍କ ପୁଅକୁ ହତ୍ୟା କରାଯାଇଥିବା ନେଇ ଏକ ଏତାଲା ଦେଇଛନ୍ତି । ଏଥିରେ ସେ ତୁଷାରଙ୍କ ବାନ୍ଧବୀ, ତାଙ୍କ ବଡ଼ ଭଉଣୀ ଓ ଅନ୍ୟ ତାରି ଜଣଙ୍କୁ ଷଡ଼ଯନ୍ତ୍ର କରି ତୁଷାରଙ୍କୁ ହତ୍ୟା କରିଥିବା ଉଲ୍ଲେଖ କରିଛନ୍ତି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
